Swart boere hou optog na UniegebouArgieffoto: led.co.za Die African Farmers Association of South Africa (Afasa) het Maandag gesê grondhervorming in die land is ŉ tikkende tydbom. Aggrey Mahanjana, Afasa se sekretaris-generaal, het gesê tesame met onvoldoende ondersteuning aan boere ná grondverdeling en vestiging op plase, kan die stadige pas van grondhervorming uiteindelik tot ŉ potensiële voedselkrisis in Suid-Afrika lei. Die optog sal deur Afasa en die National Emergent Red Meat Producers Organisation (Nerpo) vanaf Irene gelei word waar die twee organisasies Maandag ŉ gesamentlike jaarlikse kongres gehou het. Die boere sal onder meer trekkers en perde gebruik om tot by die Uniegebou te stap. “Tydens hierdie historiese geleentheid, die eerste van sy soort, sal ongeveer 500 boere ŉ konvooi van plaasvoertuie, soos trekkers, vragmotors, perde en vierwielmotorfietse, gebruik om van die St George’s Hotel en Konferensiesentrum na die Uniegebou te stap om ŉ petisie, ŉ lys van eise en voorstelle vir grondhervorming en ondersteuning aan boere aan pres. [Jacob Zuma] te oorhandig,” het Mahanjana gesê. Hy het gesê die boere het voorheen reeds pertinente kwessies wat kleinhoeweboere raak, bespreek en voorstelle aan die departement van landelike ontwikkeling en grondhervorming, asook die departement van landbou ingedien om grondhervorming te bespoedig en doeltreffende ondersteuning aan boere te lewer. Die boere is egter nie tevrede met die vordering wat deur die twee departemente in die verband gemaak is nie. Hy het gesê die optog sal kwessies soos korttermyn-huurkontrakte op regeringsplase, die gebrek aan tittelaktes, hoë pryse van grond, plaasopsigters se kontrakte, die beskikbaarheid van grond en die stadige vordering van ondersteunings- en rampverligtingsprogramme beklemtoon.